**РЕПУБЛИКА СРПСКА**

**ВЛАДА**

**ПРИЈЕДЛОГ**

**(по хитном поступку)**

**ЗАКОН**

**О НЕПРИМЈЕЊИВАЊУ ЗАКОНА И ЗАБРАНИ ДЈЕЛОВАЊА ВАНУСТАВНИХ ИНСТИТУЦИЈА БИХ**

**Бања Лука, фебруар 2025. године**

**Приједлог**

**(по хитном поступку)**

**ЗАКОН**

**О НЕПРИМЈЕЊИВАЊУ ЗАКОНА И ЗАБРАНИ ДЈЕЛОВАЊА ВАНУСТАВНИХ ИНСТИТУЦИЈА БИХ**

Члан 1.

Овим законом прописује се непримјењивање и неизвршавање закона и забрана дјеловања вануставних институција БиХ на територији Републике Српске.

Члан 2.

(1) Закон о Суду Босне и Херцеговине („Службени гласник БиХ”, бр. 49/09, 74/09 и 97/09) неће се примјењивати нити извршавати на територији Републике Српске.

(2) Закон о Тужилаштву Босне и Херцеговине („Службени гласник БиХ”, бр. 42/03, 3/03, 37/03, 42/03, 9/04, 35/04, 61/04 и 97/09) неће се примјењивати нити извршавати на територији Републике Српске.

Члан 3.

Закон о Високом судском и тужилачком савјету Босне и Херцеговине („Службени гласник БиХ”, бр. 25/04, 93/05, 48/07, 63/23, 9/24 и 50/24) неће се примјењивати нити извршавати на територији Републике Српске.

Члан 4.

Закон о Државној агенцији за истраге и заштиту („Службени гласник БиХ”, бр. 27/04, 63/04, 35/05, 49/09 и 40/12) неће се примјењивати нити извршавати на територији Републике Српске.

Члан 5.

Забрањује се рад и поступање институција чији рад је регулисан законима из чл. 2. до 4. овог закона на територији Републике Српске.

Члан 6.

Надлежне институције и органи Републике Српске обавезни су предузети све мјере и радње из своје надлежности ради обезбјеђења спровођења овог закона.

Члан 7.

Лица која су дужна да поступају по одредбама овог закона изузимају се од кривичне одговорности прописане кривичним законодавством БиХ и кривичним законодавством Републике Српске за кривична дјела у вези са извршењем овог закона, а надлежне институције и органи Републике Српске обезбиједиће им и пружити сву неопходну заштиту у вези са примјеном овог закона

Члан 8.

С циљем спровођења овог закона, Влада Републике Српске ће донијети потребне подзаконске прописе.

Члан 9.

Овај закон ступа на снагу наредног дана од дана објављивања у „Службеном гласнику Републике Српске”.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ЗАКОНА О НЕПРИМЈЕЊИВАЊУ ЗАКОНА И ЗАБРАНИ ДЈЕЛОВАЊА ВАНУСТАВНИХ ИНСТИТУЦИЈА БИХ**

**(по хитном поступку)**

**I УСТАВНИ ОСНОВ**

Уставни основ за доношење овог закона садржан је у Амандману XXXII на члан 68. став 1. т. 1, 2, 4, 5. и 18. Устава, према којем Република уређује и обезбјеђује, уставни поредак, безбједност, уставност и законитост, остваривање и заштиту људских права и слобода и друге односе од интереса за Републику, у складу са Уставом, у члану 70. став 1. тачка 2. Устава Републике Српске, према којем Народна скупштина Републике Српске доноси законе, друге прописе и опште акте, као и члану III/3.а) Устава БиХ према којем све владине функције и овлаштења која нису Уставом БиХ изричито повјерена институцијама БиХ припадају ентитетима, те члану V/5.a) којим је прописано да сваки члан Предсједништва БиХ има, по својој функцији, цивилну команду над оружаним снагама, те да ниједан ентитет неће пријетити силом или користити силу против другог ентитета и ни под којим околностима неће оружане снаге једног ентитета ући на територију другог ентитета или на њој боравити без сагласности владе овог другог ентитета и Предсједништва БиХ, а све оружане снаге у БиХ дјеловаће у сагласности са суверенитетом и територијалним интегритетом БиХ.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И**

**ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство број: 22.02-020-674/25 од 26. фебруара 2025. године, ставни основ за доношење овог закона садржан је у Амандману XXXII на члан 68. став 1. т. 1, 2, 4, 5. и 18. Устава, према којем Република уређује и обезбјеђује, уставни поредак, безбједност, уставност и законитост, остваривање и заштиту људских права и слобода и друге односе од интереса за Републику, у складу са Уставом, у члану 70. став 1. тачка 2. Устава Републике Српске, према којем Народна скупштина Републике Српске доноси законе, друге прописе и опште акте, као и члану III/3.а) Устава БиХ према којем све владине функције и овлаштења која нису Уставом БиХ изричито повјерена институцијама БиХ припадају ентитетима, те члану V/5.a) којим је прописано да сваки члан Предсједништва БиХ има, по својој функцији, цивилну команду над оружаним снагама, те да ниједан ентитет неће пријетити силом или користити силу против другог ентитета и ни под којим околностима неће оружане снаге једног ентитета ући на територију другог ентитета или на њој боравити без сагласности владе овог другог ентитета и Предсједништва БиХ, а све оружане снаге у БиХ дјеловаће у сагласности са суверенитетом и територијалним интегритетом БиХ.

Овим законом прописује се да се Закон о Суду Босне и Херцеговине („Службени гласник БиХ”, бр. 49/09, 74/09 и 97/09), Закон о Тужилаштву Босне и Херцеговине („Службени гласник БиХ”, бр. 42/03, 3/03, 37/03, 42/03, 9/04, 35/04, 61/04 и 97/09), Закон о Високом судском и тужилачком савјету Босне и Херцеговине („Службени гласник БиХ”, бр. 25/04, 93/05, 48/07, 63/23, 9/24 и 50/24) и Закон о Државној агенцији за истраге и заштиту („Службени гласник БиХ”, бр. 27/04, 63/04, 35/05, 49/09 и 40/12) неће примјењивати нити извршавати на територији Републике Српске, те се забрањује рад ових институција на територији Републике Српске.

У образложењу Закона, у складу са чланом 41. став 1. т. 5) и 6) Правила за израду закона и других прописа Републике Српске („Службени гласник Републике Српске“, број 24/14), као основни разлог за доношење овог закона наводи се поштовање члана III/3. Устава БиХ и заштита уставног поретка Републике Српске и БиХ, који је поступањима вануставних институција БиХ нарушен.

У складу са чланом 109. Устава БиХ у образложењу закона се наводе и нарочито оправдани разлози за ступање овог закона на снагу прије осмог дана од дана објављивања, те у складу са чланом 213. Пословника Народне скупштине Републике Српске („Службени гласник Републике Српске“, број 66/20) разлози за усвајање Закона по хитном поступку.

Будући да је усаглашен са Уставом, правним системом Републике Српске и Правилима за израду закона и других прописа Републике Српске мишљење Републичког секретаријата за законодавство је да се овај закон може упутити у даљу процедуру.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-668/25 од 26. фебруара 2025. године, а након увида у прописе Европске уније и анализе Приједлога закона о непримјењивању закона и забрани дјеловања вануставних институција БиХ (по хитном поступку), нису установљени секундарни обавезујући извиру права ЕУ који су релевантни за предмет уређивања достављеног приједлога. Стога у Изјави о усклађености стоји оцјена „непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Одлуком од 1. јула 2023. године, Кристијан Шмит наметнуо је Закон о измјенама и допунама Кривичног закона Босне и Херцеговине на начин да је измијенио члан 156 – напад на уставни поредак, додао нови члан 203а – неизвршавање одлука високог представника, те додао нови члан 239 – неизвршење одлуке Уставног суда БиХ, Суда БиХ, Дома за људска права или Европског суда за људска права. На овај начин, Кристијан Шмит је, као и ранијим одлукама, у континуитету, грубо нарушио уставни поредак Босне и Херцеговине и Републике Српске.

Наиме, Анекс 10 Општег оквирног споразума за мир у Босни и Херцеговини, у члану 1. у ставу 2. прописује да „С обзиром на сложеност питања са којима се суочавају, Стране захтијевају постављање високог представника, који треба бити именован у складу са релевантним резолуцијама Савјета безбједности Уједињених нација, како би потпомогао властите напоре Страна, мобилизирао и, према потреби, координирао активности организација и агенција које су укључене у цивилне аспекте мировног рјешења, извршавајући задатке који су му повјерени резолуцијом Савјета безбједности Уједињених нација, као што је то наведено у тексту који слиједи.“ Стране потписнице овог анекса су Република Босна и Херцеговина, Република Хрватска, Савезна Република Југославија, Федерација Босне и Херцеговине и Република Српска. Члан 2. Анекса 10 јасно прописује мандат високог представника, а ј**едина надлежност која је експлицитно додијељена високом представнику Анексом 10 јесте надлежност утврђена чланом 5. и односи се на тумачење овог споразума о спровођењу цивилног дијела мировног рјешења.**

Дакле, имајући у виду напријед наведено чак ни легално и легитимно постављени високи представник, ниједним од наведених докумената није овлашћен да доноси одлуке којима узурпира и задире у законодавну власт у БиХ или Републици Српској. Поред наведеног, посебно треба истаћи чињеницу да тренутно не постоји ниједна резолуција којом је Кристијан Шмит именован за високог представника, а Нацрт резолуције Савјета безбједности Уједињених нација од 22. јула 2021. године, којим се даје сагласност на именовање високог представника у БиХ није никад усвојена, што упућује да, правно и фактички, Кристијан Шмит нема правни легитимитет да се потписује и представља као високи представник, већ се у правном систему Босне и Херцеговине може посматрати само као неизабрани странац. Због недостатка правног легитимета, Република Српске не може признавати одлуке које доноси нити их може поштовати и примјењивати у свом правном поретку. Доношењем одлука којим намеће законе у Босни и Херцеговини, Кристијан Шмит у континуитету врши правно насиље које исказује доношењем одлука без правног легитимитета, у потпуности уништава владавину права и правну сигурност на територији БиХ и Републике Српске и таквим дјеловањем чини немјерљиву штету Републици Српској као и самом функционисању органа власти Републике Српске самовољно урушавајући Дејтонски мировни споразум. Без обзира на све наведене чињенице, Тужилаштво БиХ и Суд БиХ су на основу одлуке неизабраног страног држављанина, а не на основу закона који је усвојила Парламентарна скупштина БиХ спровели поступак против предсједника Републике Српске и в. д. директора ЈУ Службени гласник Републике Српске, и то само и искључиво из разлога што су поштовали и спроводили Устав и законе Републике Српске. Спровођењем овог кривичног поступка те доношењем пресуде којом се предсједник Републике Српске оглашава кривим јер је извршавао своје уставне дужности, Суд Бих је директно допринио урушавању уставног поретка БиХ.

Како би заштитила уставни поредак Републике Српске и Босне и Херцеговине, Република Српска се одлучила на досљедно поштовање члана III/3 Анекса 4 Дејтонског споразума, односно Устава БиХ, по коме се све што није у изричитој надлежности институција БиХ јесте у надлежности ентитета, а ентитети и сви њихови дијелови у потпуности ће се придржавати Устава БиХ, који има предност над оним одредбама закона Босне и Херцеговине, као и устава и закона ентитета који нису у складу с њим. Република Српска стога доноси овај закон којим се забрањује било какво дјеловање и поступање Тужилаштва БиХ, Суда БиХ и Високог судског и тужилачког савјета БиХ на територији Републике Српске, као вануставних институција, односно институција које нису дефинисане Уставом БиХ. Овим законом прописује се да се закони који регулишу рад ових институција неће примјењивати нити извршавати на територији Републике Српске.

Поред наведеног, овим законом ставља се ван примјене на територији Републике Српске закон којим је основана Државна агенција за истраге и заштиту, те забрањује њен рад на територији Републике Српске. Наиме, Устав БиХ није установио надлежност нивоа БиХ за полицијске послове,  па тиме „Државна агенција за истраге и заштиту – СИПА“ као оружана снага изван надлежности Републике Српске настала интервенцијама страних представника, подлијеже одредби члана V/5 Анекса 4 Устава БиХ по којој „ниједан ентитет не смије пријетити или користити силу против другог ентитета, а оружане снаге једног ентитета ни под којим околностима не смију улазити или се задржавати на подручју другог ентитета без сагласности владе овог другог ентитета и Предсједништва Босне и Херцеговине.“

С обзиром на наведено, Република Српска досљедно поштујући члан III/3 Анекса 4. Устава БиХ овим законом забрањује дјеловање и поступање Државној агенцији за истраге и заштиту на територији Републике Српске.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Чланом 213. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона по хитном поступку у случају када се законом уређују питања и односи настали усљед околности које нису могле да се предвиде, а недоношење закона по хитном поступку би могло проузроковати штетне посљедице по живот и здравље људи, безбједност Републике и рад органа и организација, и ако је то у општем интересу. По хитном поступку може се донијети и закон за који је Уставни суд Републике Српске одлуком утврдио његову неусклађеност са Уставом.

Имајући у виду штетне посљедице које се поступањем вануставних институција БиХ наносе уставном поретку Републике Српске и БиХ, те чињеницу да њихово дјеловање може проузроковати штетне посљедице и по права и слободе грађана Републике Српске, безбједност Републике Српске и рад органа и институција Републике Српске, доношење овог закона је у општем интересу те га је неопходно што прије донијети односно по хитном поступку.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. прописује се да је предмет овог закона непримјењивање и неизвршавање закона и забрана дјеловања вануставних институција БиХ на територији Републике Српске.

Чланом 2. прописано је да се Закон о Суду Босне и Херцеговине и Закон о Тужилаштву Босне и Херцеговине не примјењује се на територији Републике Српске.

Чланом 3. прописано је да се Закон о Високом судском и тужилачком савјету БиХ не примјењује се на територији Републике Српске.

Чланом 4. прописано је да се Закон о Државној агенцији за истраге и заштиту не примјењује се на територији Републике Српске.

Чланом 5.прописано је да се забрањује рад и поступање ових институција на територији Републике Српске

Чланом 6. прописано је да су надлежне институције и органи Републике Српске обавезни предузети све мјере и радње из своје надлежности ради обезбјеђења спровођења овог закона.

Чланом 7. прописано је да се лица која су дужна да поступају по одредбама овог закона изузимају од кривичне одговорности прописане кривичним законодавством БиХ за кривична дјела у вези са извршењем овог закона, а надлежне институције и органи Републике Српске обезбиједиће им и пружити неопходну заштиту у вези са примјеном овог закона.

Чланом 8. прописано је да ће с циљем спровођења овог закона Влада Републике Српске донијети потребне подзаконске прописе.

Чланом 9. прописано је ступање на снагу овог закона.

**VII РАЗЛОЗИ ЗА СТУПАЊЕ НА СНАГУ ЗАКОНА ПРИЈЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРПСКЕ“**

Чланом 109. став 1. Устава Републике Српске прописано је да закони и други општи акти ступају на снагу најраније осмог дана од дана објављивања, а да могу ступити на снагу и раније из нарочито оправданих разлога. Предложеним законом, штити се уставни поредак и правни систем Републике Српске и права и слободе грађана Републике Српске, а то представља нарочито оправдан разлог за ступање овог закона на снагу прије осмог дана од дана објављивања.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ЗАКОНА**

За спровођење овог закона нису потребна средства.