**РЕПУБЛИКА СРПСКА**

**ВЛАДА**

**ПРИЈЕДЛОГ**

**(по хитном поступку)**

**ЗАКОН**

**О ДОПУНИ КРИВИЧНОГ ЗАКОНИКА РЕПУБЛИКЕ СРПСКЕ**

**Бања Лука, фебруар 2025. године**

**Приједлог**

**(по хитном поступку)**

**ЗАКОН**

**О ДОПУНИ КРИВИЧНОГ ЗАКОНИКА РЕПУБЛИКЕ СРПСКЕ**

Члан 1.

У Кривичном законику Републике Српске („Службени гласник Републике Српске“, бр. 64/17, 104/18 – Одлука Уставног суда Републике Српске, 15/21, 89/21 и 73/23), послије члана 278. додаје се назив члана и нови члан 278а. који гласи:

„Члан 278а.

Непоштовање или неизвршавање одлука институција

или органа Републике Српске

1. Службено или одговорно лице у институцији Републике Српске или јединици локалне самоуправе или било којем органу јединице локалне самоуправе, као и службено или одговорно лице из Републике Српске које обавља дужност у институцијама Босне и Херцеговине, које не примијени, не спроведе, не изврши или на други начин не поштује одлуку институција или органа Републике Српске или које спријечи, односно на други начин омете примјену, спровођење или извршење такве одлуке, казниће се казном затвора од шест мјесеци до пет година.
2. За кривично дјело из става 1. овог члана изриче се мјера безбједности забрана вршења позива, дјелатности или дужности.“

Члан 2.

Овај закон ступа на снагу наредног дана од дана објављивања у „Службеном гласнику Републике Српске”.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ДОПУНИ КРИВИЧНОГ ЗАКОНИКА РЕПУБЛИКЕ СРПСКЕ**

**(по хитном поступку)**

**I УСТАВНИ ОСНОВ**

Уставни основ за доношење овог закона садржан је у члану 10. Устава Републике Српске, према којем су грађани Републике Српске равноправни у слободама, правима и дужностима, једнаки су пред законом и уживају исту правну заштиту без обзира на расу, пол, језик, националну припадност, вјероисповијест, социјално поријекло, рођење, образовање, имовно стање, политичко и друго увјерење, друштвени положај или друго лично својство, у Амандману XXXII т. 5) и 10) на члан 68. Устава Републике Српске, према којем Република уређује и обезбјеђује остваривање и заштиту људских права и слобода и организацију, надлежности и рад државних органа и у члану 70. став 1. тачка 2. Устава, према којем Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.02-020-672/25 од 26. фебруара 2025. године, уставни основ за доношење овог закона садржан је у члану 10. Устава Републике Српске, према којем су грађани Републике Српске, равноправни у слободама, правима и дужностима, једнаки су пред законом и уживају исту правну заштиту без обзира на расу, пол, језик, националну припадност, вјероисповијест, социјално поријекло, рођење, образовање, имовно стање, политичко и друго увјерење, друштвени положај или друго лично својство, у Амандману XXXII т. 5) и 10) на члан 68. Устава Републике Српске, према којем Република уређује и обезбјеђује остваривање и заштиту људских права и слобода и организацију, надлежности и рад државних органа и у члану 70. став 1. тачка 2. Устава, према којем Народна скупштина доноси законе, друге прописе и опште акте.

Предметном допуном Кривичног законика уводи се ново кривично дјело – непоштовање или неизвршавање одлука институција или органа Републике Српске.

Обрађивач Закона је, у складу са чланом 41. став 1. т. 5) и 6) Правила за израду закона и других прописа Републике Српске („Службени гласник Републике Српске“, број 24/14), образложио разлоге за доношење и разлоге за доношење по хитном поступку. С тим у вези, наводи се да се у складу са закључцима Народне скупштине Републике Српске, приступило изради допуне предметног закона.

У складу са чланом 213. Пословника Народне скупштине Републике Српске („Службени гласник Републике Српске“, број 66/20) дата је могућност изузетно, за доношење закона по хитном поступку, и то у случају када се законом уређују питања и односи настали усљед околности које нису могле да се предвиде, а недоношење закона по хитном поступку би могло проузроковати штетне посљедице по живот и здравље људи, безбједност Републике и рад органа и организација, и ако је то у општем интересу. По хитном поступку може се донијети и закон за који је Уставни суд Републике Српске одлуком утврдио његову неусклађеност са Уставом.

Обрађивач овог закона је у складу са чланом 41. став 1. тачка 12) Правила за израду закона и других прописа образложио разлоге за пријевремено ступање на снагу.

У поступку консултација са обрађивачем, овај секретаријат није имао примједаба и сугестија на предложени текст допуне.

Имајући у виду да постоји уставни основ за доношење овог закона, да је Закон усаглашен са Уставом, правним системом и Правилима за израду закона и других прописа Републике Српске, мишљење је Републичког секретаријата за законодавство да се Приједлог закона о допуни Кривичног законика Републике Српске по хитном поступку може упутити у даљу процедуру.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број 17.03-020-661/25 од 26. фебруара 2025. године, а након увида у прописе Европске уније и анализе Приједлога закона о допуни Кривичног законика Републике Српске (по хитном поступку) није установљено да постоје секундарни обавезујући извори права ЕУ који су релевантни за предмет уређивања достављеног Приједлога због чега у Изјави о усклађености стоји оцјена „непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Народна скупштина Републике Српске, на Шеснаестој посебној сједници, одржаној 25. децембра 2024. године, усвојила је Закључке у вези са Информацијом о урушавању правног поретка у БиХ кршењем Дејтонског мировног споразума број 02/1-021-1564/24 од 25. децембра 2024. године. Закључком 12. Народна скупштина тражи од Владе Републике Српске да у најкраћем року изради и упути у процедуру приједлог допуна Кривичног законика Републике Српске којим ће бити инкриминисано непоштовање и неизвршавање одлука институција и органа Републике Српске. У циљу спровођења наведеног закључка, предлаже се доношење овог закона.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Чланом 213. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона по хитном поступку у случају када се законом уређују питања и односи настали усљед околности које нису могле да се предвиде, а недоношење закона по хитном поступку би могло проузроковати штетне посљедице по живот и здравље људи, безбједност Републике и рад органа и организација, и ако је то у општем интересу. По хитном поступку може се донијети и закон за који је Уставни суд Републике Српске одлуком утврдио његову неусклађеност са Уставом.

С обзиром на то да је Народна скупштина Републике Српске донијела закључке у вези са Информацијом о урушавању правног поретка у БиХ кршењем Дејтонског мировног споразума и у закључку 3. констатовала да су у БиХ тешко нарушени правни систем и правна сигурност свих грађана Републике Српске и БиХ с обзиром на доношење незаконитих одлука од стране свих досадашњих високих представника, али и Кристијана Шмита, који није изабран за високог представника у складу са Анексом Х Дејтонског мировног споразума, евидентно је да се проузрокују штетне посљедице за безбједност Републике и рад органа и организација Републике Српске, урушавају уставне надлежности Републике Српске, ради чега је у општем интересу доношење овог закона по хитном поступку.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. Закона прописује се да службено или одговорно лице у институцији Републике Српске или јединици локалне самоуправе или било којем органу јединице локалне самоуправе, као и службено или одговорно лице из Републике Српске које обавља дужност у институцијама Босне и Херцеговине, које не примијени, не спроведе, не изврши или на други начин не поштује одлуку институција или органа Републике Српске или које спријечи, односно на други начин омете примјену, спровођење или извршење такве одлуке, казниће се казном затвора од шест мјесеци до пет година. За наведено дјело изриче се мјера безбједности забрана вршења позива, дјелатности или дужности.

Чланом 2. прописује се ступање на снагу овог закона.

**VII РАЗЛОЗИ ЗА СТУПАЊЕ НА СНАГУ ЗАКОНА ПРИЈЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРПСКЕ“**

Чланом 109. став 1. Устава Републике Српске прописано је да закони и други општи акти ступају на снагу најраније осмог дана од дана објављивања, а да могу ступити на снагу и раније из нарочито оправданих разлога. Народна скупштина Републике Српске донијела закључке у вези са Информацијом о урушавању правног поретка у БиХ кршењем Дејтонског мировног споразума и у закључку 3. констатовала да су у БиХ тешко нарушени правни систем и правна сигурност свих грађана Републике Српске и БиХ с обзиром на доношење незаконитих одлука од стране свих досадашњих високих представника, али и Кристијана Шмита, који није изабран за високог представника у складу са Анексом Х Дејтонског мировног споразума. Доношењем овог закона, као кривично дјело прописује се непоштовање и неизвршавање одлука институција и органа Републике Српске, што представља нарочито оправдан разлог за ступање овог закона на снагу прије осмог дана од дана објављивања.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна финансијска средства.

**ПРИЛОГ**

**ЗАКОН О ДОПУНИ КРИВИЧНОГ ЗАКОНИКА РЕПУБЛИКЕ СРПСКЕ**

(Текст предложене измјене и допуна уграђен у текст Закона)

**Члан 278а.**

**Непоштовање или неизвршавање одлука институција**

**или органа Републике Српске**

**(1) Службено или одговорно лице у институцији Републике Српске или јединици локалне самоуправе или било којем органу јединице локалне самоуправе, као и службено или одговорно лице из Републике Српске које обавља дужност у институцијама Босне и Херцеговине, које не примијени, не спроведе, не изврши или на други начин не поштује одлуку институција или органа Републике Српске или које спријечи, односно на други начин омете примјену, спровођење или извршење такве одлуке, казниће се казном затвора од шест мјесеци до пет година.**

**(2) За кривично дјело из става 1. овог члана изриче се мјера безбједности забрана вршења позива, дјелатности или дужности.**